Nariadenie Komisie (ES) č. 1934/2001
z 1. októbra 2001,
ktorým sa mení a dopĺňa nariadenie (ES) č. 296/96 o údajoch, ktoré majú členské štáty zasielať, a o mesačnom zaúčtovávaní výdavkov financovaných Záručnou sekciou Európskeho poľnohospodárskeho usmerňovacieho a záručného fondu (EPUZF)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1258/1999 zo 17. mája 1999 o financovaní spoločnej poľnohospodárskej politiky [1] a najmä jeho článok 5 ods. 3 a článok 7 ods.5,
Keďže:
(1) Článok 37 ods.1 nariadenia Komisie (ES) č. 1750/1999 z 23. júla 1999, ktorým sa ustanovujú podrobné pravidlá pre uplatňovanie nariadenia Rady (ES) č. 1257/1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) [2], naposledy zmeneného a doplneného nariadením (ES) č.1763/2001 [3], stanovuje, že členské štáty zasielajú Komisii najneskôr do 30. septembra každého roka pre každý programový dokument rozvoja vidieka stav výdavkov vynaložených v bežnom rozpočtovom roku a výdavkov zostávajúcich na úhradu do konca daného rozpočtového roka a upravené odhady výdavkov na nasledujúce rozpočtové roky do konca daného programového obdobia. Požadované doklady poskytnú Komisii základné informácie o vývoji výdavkov na rozvoj vidieka za daný rozpočtový rok ako aj pre budúce roky, ktoré potom môžu byť zohľadnené pri určovaní vyplácaných záloh a pri zostavovaní rozpočtu. článok 37 ods.2 nariadenia (ES) č. 1750/1999 z tohto dôvodu stanovuje, že v prípade, ak doklady uvedené v článku 37 ods. 1 budú neúplné alebo nebude dodržaná lehota, Komisia dočasne a paušálne zníži zálohy na účtované poľnohospodárske výdavky. Na vykonávanie tohto ustanovenia je vhodné obmedziť finančné dôsledky na rozpočtový rok, na ktorý sa vzťahuje hlásenie výdavkov, a pozastaviť zálohu iba za mesiac september. Z tohto dôvodu treba primerane zmeniť a doplniť článok 4 ods.6 nariadenia Komisie 296/96 [4], ktoré bolo naposledy zmenené a doplnené nariadením(ES) č. 1577/2001 [5].
(2) Článok 3 ods. 6 nariadenia (ES) č. 296/96 vymedzuje doklady, ktoré majú byť zasielané Komisii k 20. dňu každého mesiaca oprávňujúce na účtovanie výdavkov realizovaných v predchádzajúcom mesiaci do rozpočtu spoločenstva. Súčasťou týchto dokladov by mala byť účtovná evidencia týkajúca sa výdavkov spojených s verejným skladovaním uvedeným v článku 4 ods.1 nariadenia Rady (EHS) č. 1883/78 [6], naposledy zmeneného a doplneného nariadením (ES) č. 1259/96 [7].
(3) Opatrenia uvedené v tomto nariadení sú v súlade so stanoviskom Výboru fondu,
PRIJALA TOTO NARIADENIE:
Článok 1
nariadenie (ES) č. 296/96 sa týmto mení a dopĺňa takto:
1. V článku 3 ods.6 sa pridáva písm. d):
"d) účty dokladujúce výdavky spojené s verejným skladovaním uvedené v článku 4 ods.1 nariadenia (EHS) č. 1883/78."
2. Článok 4 ods.6 sa nahrádza takto:
"6. Pokiaľ Komisii nie sú doklady uvedené v článku 37 ods.1 nariadenia Komisie (ES) č. 1750/1999 [8] doručené do 30. septembra každého roka, Komisia môže po oznámení dotknutému členskému štátu pozastaviť vyplácanie záloh na výdavky, ktoré vznikli v súlade s týmto nariadením.
Pokiaľ jej tieto dokumenty nie sú doručené v čase od 1. do 15. októbra, môže byť vyplatenie zálohy na výdavky vzniknuté v súlade s nariadením (ES) č. 1750/1999 za mesiac september odložené o rovnaký počet dní, o aký jej boli doklady doručené neskôr.
Pokiaľ sú jej tieto dokumenty doručené po 15. októbri, pozastaví vyplatenie záloh, na výdavky uskutočnené v súlade s nariadením (ES) č. 1750/1999 za mesiac september až do výplaty zálohy na výdavky za mesiac október."
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Bude sa uplatňovať s účinnosťou od 1. októbra 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 1. októbra 2001